Ramaphosa: Vlak 2 van afsonderingsperiode aangekondigPres. Cyril Ramaphosa (Foto: Kopano Tlape/GCIS) Pres. Cyril Ramaphosa het Saterdagaand gesê die land skuif om middernag op 17 Augustus 2020 oor na vlak 2 van die afsonderingsregulasies. Die president het gesê die land het goeie vordering gemaak in die stryd teen Covid-19. “Oor die afgelope drie weke het die getal nuwe gevalle gedaal van ŉ piek van meer as 12 000 per dag tot ŉ gemiddeld van ongeveer 5 000 nuwe gevalle per dag die afgelope week. Die herstelkoers het gestyg van 48% tydens my vorige toespraak tot die huidige 80%.” Die getal Covid-19-gevalle wat tot dusver in die land aangemeld is, staan op 583 653, maar die getal aktiewe gevalle daal daagliks en staan tans op ongeveer 105 000. “Dit wil voorkom of die virus in verskeie provinsies ŉ hoogtepunt bereik het, insluitend die Wes-Kaap, die Oos-Kaap, Gauteng en moontlik ook KwaZulu-Natal. Al hoe minder persone by ons gesondheidsfasiliteite toon simptome,” het hy gesê. “Daar is ook al hoe minder mense wat hospitalisasie vereis en die aanvraag na koronavirus-toetse het ook gedaal.” Die getal pasiënte wat gehospitaliseer is, het afgeneem van 10 000 aan die begin van die maand tot ongeveer 4 000 pasiënte. “Dit is ŉ beduidende verligting in die druk op ons gesondheidsorgfasiliteite.” Die dodetal staan op 11 667. Die president het gesê alle tekens wys daarop dat die land waarskynlik die piek in die Covid-19-pandemie bereik het. “Alhoewel daar tekens van hoop is, moet ons op ons hoede bly. Soos wat ons die afsonderingsregulasies verslap, is daar nie ŉ daling in die risiko van oordrag nie. Trouens, die risiko van oordrag raak al hoe groter wanneer meer mense terugkeer werk toe, al hoe meer mense rondbeweeg en daar al hoe meer geleenthede is om met ander persone in aanraking te kom.” Hy het gesê indien die land nie waaksaam bly nie, kan daar maklik weer ŉ tweede golf van infeksies plaasvind – en moontlik erger as ooit vantevore. “Ons het gesien hoe dit in ander lande gebeur, waar streng maatreëls weer op kort kennisgewing ingestel moes word toe die infeksiekoers toegeneem het ná regulasies verslap is.” Die president het gesê talle persone is dalk met die virus besmet, maar toon nie enige simptome nie. “Ek kan die virus hê, net soos jy. Kom ons tree op asof ons die virus het, sodat ons verantwoordelik kan bly optree en seker maak dat ons nie ander aansteek nie.” Gelei deur die raad van gesondheidkenners en ná gesprekke met provinsiale en plaaslike regering, het die kabinet besluit om die hele land op vlak 2 van die afsonderingsregulasies te plaas – met effek vanaf middernag op Maandag, 17 Augustus 2020. “Vlak 2 beteken daar is ŉ matige verspreiding van Covid-19 met ŉ relatief hoë gereedheid in ons gesondheidsorgstelsel. Die skuif na vlak 2 beteken dat ons byna alle beperkings kan ophef om ekonomiese aktiwiteit te laat hervat in meeste bedrywe. Ekonomiese aktiwiteit word toegelaat met die nodige en behoorlike streng gesondheidsprotokol en voorsorgmaatreëls in plek.” Ramaphosa het gesê persone word steeds gemaan om so ver as moontlik by die huis te bly en van die huis af te werk, veral indien die persone ouer is as 60 of onderliggende toestande het. Die nasionale ramptoestand word verleng tot 15 September 2020. Klik hier om die president se volledige toespraak te lees